De to nordjyske superliga-mandskaber, Hobro IK og AaB, testede fredag begge formen for en sidste gang inden sæsonstart.

AaB’s nyindkøb til midtbanen, 25-årige Patrick Olsen, viste fredag eftermiddag fine prøver på det talent, man i AaB håber at kunne forløse til fulde. Olsen lynede nemlig to gang i nordjydernes sidste testkamp inden sæsonstart, da de fredag eftermiddag spillede på udebane mod AC Horsens. Her gjorde Patrick Olsen det til både 1-0 og 2-0. Begge mål scoret fra distancen. Dermed blev grunden lagt til den storsejr, som AaB’erne hentede i det østjyske. Det endte nemlig med en sejr på 4-0 over AC Horsens. Frederik Børsting stod bag målet til 3-0, mens unge Mikkel Kaufmann efter en solotur og en afslutning via undersiden af overliggeren kunne gøre det til 4-0. Dermed fik AaB den bedst mulige optakt, inden der tages hul på den nært forestående superligasæson. Hobro delte mod Jonas Dal Også Hobro skulle have de sidste indikationer på, hvor formen befinder sig inden superligastarten om godt en uge. Hobro IK tog hjemme imod 1. divisionsholdet FC Fredericia, der har den tidligere Hobro-træner Jonas Dal, i cheftrænerstolen. Her blev det til 0-0 i sommerens sidste testkamp. Hobro IK åbner superligasæsonen mandag 15. juli på hjemmebane mod AGF klokken 19, mens AaB åbner den kommende sæson mod oprykkerne fra Lyngby BK på udebane 14. juli klokken 14.